Ντέρεκ Χαφ

Ο **Ντέρεκ Χαφ** (*Derek Hough*, 17 Μαΐου 1985) είναι Αμερικανός χορευτής, χορογράφος, ηθοποιός και τραγουδιστής. Κατέχει τίτλο παγκόσμιου πρωταθλητή στον Λατινο-Αμερικάνικο χορό κάτω των 21.

Είναι περισσότερο γνωστός από τη συμμετοχή του στην αμερικανική εκδοχή του σόου *Dancing with the stars* (Χορεύοντας με τα αστέρια) από τον Σεπτέμβριο του 2007, όπου έχει κερδίσει τον διαγωνισμό έξι συνολικά φορές. Έχει επίσης κερδίσει δύο βραβεία Έμμυ (2013 & 2015) για Καλύτερη Χορογραφία από συνολικά εννέα υποψηφιότητες για τη δουλειά του στο σόου.

Ο Χαφ έχει επίσης πρωταγωνιστήσει σε θεατρικές παραγωγές όπως την αυθεντική παραγωγή του Footloose: The Musical το 2006 στο Novelo Theatre στο West End του Λονδίνου, καθώς και στο *New York Spring Spectacular* το 2015 στο Radio City Music Hall στη Νέα Υόρκη. Το 2013, πρωταγωνίστησε στην ταινία "*Make Your Move"*, μια ανεξάρτητη ΝοτιοΚορεάτικη-Αμερικανική ταινία του 2013, εμπνευσμένη από την ιστορία του Ρωμαίου και της Ιουλιέτας. Από το 2014, είχε έναν ρόλο guest στην τηλεοπτική μουσικο-δραματική σειρά του ABC, *Nashville*.

Στις 7 Δεκεμβρίου 2016, ο Χαφ έπαιξε τον ρόλο του Κόρνι Κόλλινς για το τηλεοπτικό ζωντανό μιούζικαλ του NBC *Hairspray Live!*

Τον Μάιο του 2017, ο Χαφ ανέλαβε ρόλο κριτή στο νέο χορευτικό, διαγωνιστικό show του NBC *World of Dance*, δίπλα στην Τζένιφερ Λόπεζ και στον Ne-Yo. Θα συνεχίσει να κατέχει τον ρόλο του κριτή και για τον δεύτερο κύκλο του show.

## Πρώτα χρόνια

Ο Χαφ είναι το τέταρτο από τα πέντε παιδιά της οικογένειας. Μεγάλωσε στην πόλη Σάντυ της Γιούτα, προάστιο της Σολτ Λέικ Σίτι. Οι γονείς του είναι η Μαριάν και Μπρους Χαφ και έχει τέσσερις αδελφές, τη Σιάρι, τη Μάραμπεθ, την Κάθριν (οι οποίες είναι μεγαλύτερες) και την Τζουλιάν (η οποία είναι η μικρότερη). Και οι τέσσερις παππούδες και γιαγιάδες της οικογένειας Χαφ ήταν χορευτές και οι γονείς του γνωρίστηκαν κατά τη διάρκεια ενός ομαδικού χορού ballroom στο κολλέγιο, στο Άινταχο. Είναι επίσης ξάδελφος των Ράικερ, Ράιντελ, Ρόκι και Ρος Λινχ, μέλη του μουσικού συγκροτήματος R5.

Όταν ο Χαφ ήταν 12 ετών, οι γονείς του που μόλις είχαν χωρίσει, τον έστειλαν στο Λονδίνο για να ζήσει με τους προπονητές του στον χορό, Κόρκι και Σιέρλι Μπάλας. Η αδελφή του Τζουλιάν τον ακολούθησε μερικούς μήνες αργότερα. Αρχικός σκοπός ήταν να μείνει στο Λονδίνο για περίπου ένα χρόνο αλλά τελικά έμεινε δέκα χρόνια (η Τζουλιάν επέστρεψε στα πέντε χρόνια). Οι Μπάλας έγιναν οι προσωπικοί παιδαγωγοί των δύο παιδιών καθώς επίσης και του γιου τους, Μαρκ Μπάλας, με τα τρία παιδιά να φοιτούν στην Ιταλική Ακαδημία Θεάτρου Τέχνης Κόντι (Italia Conti Academy of Theatre Arts). Έλαβαν μαθήματα στο τραγούδι, στο θέατρο, στη γυμναστική και διάφορα είδη χορού, συμπεριλαμβανομένου τζαζ, μπαλέτο και κλακέτες. Τα τρία παιδιά δημιούργησαν το δικό τους μουσικό τρίο *2B1G* ("2 Boys, 1 Girl" – 2 αγόρια, 1 κορίτσι) λαμβάνοντας μέρος σε διαγωνισμούς χορού σε Ηνωμένο Βασίλειο και Ηνωμένες Πολιτείες και με εμφανίσεις σε τηλεοπτική εκπομπή του Ηνωνένου Βασιλείου. Εκτός από την κατάρτισή του σε πολλά είδη χορού, ο Χαφ μπορεί επίσης να παίξει πιάνο, κιθάρα και ντραμς.

Μετέπειτα, ο Χαφ δίδαξε στην Ιταλική Ακαδημία Κόντι.

## Καριέρα
### Χορός
Ο Χαφ είναι πρώην πρωταθλητής για νέους στον Λάτιν χορό (2002) μαζί με την τότε ντάμα του Aneta Piotrowska, η οποία κατάγεται από την Πολωνία. Έχει κερδίσει τα βραβεία LA Outstanding Dancer of the Year (ελεύθερη μετάφραση: *Καλύτερος Χορευτής της Χρονιάς - Λος Άντζελες*) και New York Dance Alliance Outstanding Dance (ελεύθερη μετάφραση: *Καλύτερη Χορευτική Συμμαχία - Νέα Υόρκη*).

Ο Χαφ ήταν ένας από τα μέλη της ομάδας του Μπρούνο Τονιόλι στη σειρά *DanceX* του BBC, το πρώτο επεισόδιο της οποίας μεταδόθηκε στις 14 Ιουλίου 2007. Χορογράφησε και εμφανίστηκε στο μουσικό βίντεο της Σέριλ Κόουλ με τίτλο Parachute (Αλεξίπτωτο), μετά τη σύσταση του στην τραγουδίστρια από τον Τονιόλι.

Στις 18 Απριλίου 2013, ο Χαφ ανακοίνωσε ότι άρχισε να δουλεύει μαζί με τους παγκόσμιους πρωταθλητές καλλιτεχνικού πατινάζ Μέριλ Ντέιβις και Τσάρλι Γουάιτ για το νούμερό τους στο σύντομο πρόγραμμα το οποίο έπρεπε να περιέχει ρυθμούς Κουίκ-στεπ και Φόξ-τροτ. Για αυτή τη συνεργασία, ο Χαφ δήλωσε ότι ήταν τιμή του που τον εμπιστεύτηκαν. "Ξεκίνησα να δουλεύω μια πολύ ξεχωριστή χορογραφία η οποία δεν είναι για το σόου [Dancing with the stars]. Χορογραφώ ένα νούμερο για τους παγκόσμιους πρωταθλητές μας στο καλλιτεχνικό πατινάζ Μέριλ Ντέιβις και Τσάρλι Γουάιτ την οποία θα παρουσιάσουν στους Ολυμπιακούς Αγώνες την επόμενη χρονιά. Πολύ γενναιόδωρα ζήτησαν εμένα να το κάνω και πώς θα μπορούσα να αρνηθώ; Είναι πραγματικά τιμή μου και είναι εκπληκτικοί."

Το 2013, για πρώτη φορά, η κατηγορία για Καλύτερη Χορογραφία στα βραβεία Έμμυ μεταφέρθηκε στο ζωντανό σόου όπου όλοι οι υποψήφιοι της κατηγορίας ετοίμασαν και παρουσίασαν ένα χορευτικό νούμερο μαζί με τον παρουσιαστή της βραδιάς, Νιλ Πάτρικ Χάρις. Ο Χαφ, ο οποίος ήταν δυο φορές υποψήφιος, έλαβε μέρος στο νούμερο, μαζί με τους άλλους υποψηφίους. Ο Κεν Έρλιχ, εκτελεστικός παραγωγός του σόου, δήλωσε: "Σίγουρα θα είναι ένα πρωτότυπο νούμερο, κάτι που δεν έχει γίνει στο παρελθόν. Θα χρησιμοποιηθούν τα ταλέντα όλων και όλοι μαζί ως χορογράφοι θα ετοιμάσουν το νούμερο". Μετά το χορευτικό νούμερο, όλοι οι υποψήφιοι παρέμειναν στη σκηνή όπου ανακοινώθηκε ο νικητής στην κατηγορία Καλύτερη Χορογραφία. Ο Χαφ ήταν ο νικητής και αποχώρησε από τη σκηνή μαζί με το βραβείο Έμμυ.

Στις 18 Μαρτίου 2014, ο Χαφ ανακοίνωσε μαζί με την αδελφή του Τζουλιάν, μια καλοκαιρινή περιοδεία σε περισσότερες από 40 πόλεις σε ΗΠΑ και Καναδά, που θα έφερε τον τίτλο "Move Live on Tour" και θα συμπεριελάμβανε χορό αλλά και τραγούδι. Η περιοδεία ξεκίνησε στις 25 Μαΐου 2014 από την πόλη Παρκ του Κάνσας και για τις χορογραφίες της περιοδείας, τα αδέλφια συνεργάστηκαν με τους Ναπολέον και Τάμπιθα Ντ'Όμο, γνωστούς και ως Nappytabs. Λόγω του ότι τα εισιτήρια σε πολλές πόλεις είχαν πωληθεί (sold out) πριν ακόμη η περιοδεία ξεκινήσει, τα αδέλφια Χαφ αποφάσισαν να προσθέσουν ακόμη μια παράσταση στο Λος Άντζελες (ο τελευταίος σταθμός της περιοδείας στις 26 Ιουλίου 2014), όπου επίσης τα εισιτήρια είχαν ήδη πωληθεί.

#### Dancing with the Stars
Ο Χαφ έκανε την πρώτη του εμφάνιση στο *Dancing With The Stars* στον τέταρτο κύκλο της σειράς (έκτη εβδομάδα) ως βοηθός-εκπαιδευτής για την αδελφή του Τζουλιάν και τον τότε καβαλιέρο της στη σειρά, Απόλλο Άντον Όνο. Στον επόμενο κύκλο (πέμπτο κύκλο) επανήλθε ως επαγγελματίας εκπαιδευτής και ήταν χορευτικό ζευγάρι με την Τζένι Γκάρθ. Χαφ και Γκαρθ διαγωνίστηκαν και έφτασαν μέχρι τον ημιτελικό καταλαμβάνοντας την τέταρτη θέση.

Στον έκτο κύκλο, ο Χαφ ήταν χορευτικό ζευγάρι με την ηθοποιό Σάννον Ελίζαμπεθ. Αποκλείστηκαν από τον διαγωνισμό την έβδομη εβδομάδα.

Για τον έβδομο κύκλο, ο Χαφ ήταν χορευτικό ζευγάρι με το μοντέλο/παρουσιάστρια Μπρουκ Μπερκ. Στις 4 Οκτωβρίου 2008, κατά τη διάρκεια των προβών, ο Χαφ σκόνταψε κι έπεσε, χτυπώντας το κεφάλι του στο πάτωμα, χάνοντας στιγμιαία τις αισθήσεις του. Μεταφέρθηκε στο νοσοκομείο, αλλά δεν παρατηρήθηκε κάποιος τραυματισμός. Χαφ και Μπερκ κέρδισαν τον διαγωνισμό και στέφθηκαν πρωταθλητές του έβδομου κύκλου.

Στον όγδοο κύκλο, ο Χαφ ήταν χορευτικό ζευγάρι με την τραγουδίστρια της ραπ, Λιλ Κιμ. Έφτασαν μέχρι και τον ημιτελικό όπου και αποκλείστηκαν από τον διαγωνισμό (ένατη εβδομάδα).

Στον ένατο κύκλο, ο Χαφ ήταν χορευτικό ζευγάρι με το μοντέλο Τζοάνα Κρούπα. Για δεύτερο συνεχή κύκλο, φτάνει μέχρι τον ημιτελικό και αποκλείεται (ένατη εβδομάδα) στις 17 Νοεμβρίου 2009, τερματίζοντας τέταρτοι.

Στο δέκατο κύκλο, ο Χαφ ήταν χορευτικό ζευγάρι με την τραγουδίστρια του συγκροτήματος *[[Pussycat Dolls]]* και πρώην μέλος του *Eden's Crush*, Νικόλ Σέρζινγκερ. Το ζευγάρι έφτασε μέχρι τον τελικό και κέρδισε τον διαγωνισμό. Αυτή ήταν η δεύτερη νίκη για τον Χαφ.

Στον ενδέκατο κύκλο, ο Χαφ κέρδισε για τρίτη φορά τον διαγωνισμό μαζί με την ηθοποιό Τζένιφερ Γκρέυ, γνωστή για τους ρόλους της στις ταινίες *Dirty Dancing* και *Ferris Bueller's Day Off,* στις 23 Νοεμβρίου 2010.

Ο Χαφ δεν έλαβε μέρος στον δωδέκατο κύκλο της σειράς και ο λόγος ήταν η συμμετοχή του στην ταινία *Make Your Move* - *Κάνε την κίνησή σου* (αρχικός τίτλος *COBU 3D*), αλλά επέστρεψε στον δέκατο τρίτο κύκλο όπου ήταν χορευτικό ζευγάρι με την ηθοποιό και τηλεοπτική παρουσιάστρια Ρίκι Λέικ, γνωστή για τον ρόλο της ως Τρέισι Τέρνμπλαντ στην ταινία *Hairspray* του 1988. Η Λέικ λάμβανε σταθερά ψηλές βαθμολογίες καθ'όλη τη διάρκεια της σειράς φτάνοντας μέχρι και τον τελικό, αλλά καταλήγοντας στην τρίτη θέση.

Στον δέκατο τέταρτο κύκλο, ο Χαφ ήταν χορευτικό ζευγάρι με την τηλεοπτική προσωπικότητα και ελληνικής καταγωγής, Μαρία Μενούνος. Την έβδομη εβδομάδα, το ζευγάρι κέρδισε το πρώτο 30 (τέλειο σκορ) του κύκλου της σειράς και ήταν στην κορυφή της βαθμολογίας των κριτών για πρώτη φορά. Το ζευγάρι έφτασε μέχρι τον ημιτελικό όπου απροσδόκητα αποκλείστηκαν μιας και εκείνη την εβδομάδα βρίσκονταν στην κορυφή της βαθμολογίας των κριτών. Η Μαρία ήταν η δεύτερη διαγωνιζόμενη μέχρι εκείνη τη στιγμή στην ιστορία του *Dancing With the Stars* που αποκλείστηκε από τον διαγωνισμό ενώ ήταν στην πρώτη θέση του βαθμολογικού πίνακα. Η πρώτη ήταν η Willa Ford κατά τον τρίτο κύκλο της σειράς.

Στο δέκατο πέμπτο κύκλο, ο Χαφ ήταν χορευτικό ζευγάρι με την πρωταθλήτρια του όγδοου κύκλου, Σιον Τζόνσον. Τερμάτισαν δεύτεροι πίσω από τη Μελίσα Ράικροφτ και τον Τόνυ Ντοβολάνι.

Στις 27 Ιουλίου 2012, ο Χαφ ανακοίνωσε ότι ο δέκατος πέμπτος κύκλος θα ήταν ο τελευταίος που θα συμμετείχε, αποκαλώντας τον το τελευταίο του "*Ζήτω!*". Όμως στις 22 Φεβρουαρίου 2013, ανακοίνωσε μέσω του λογαριασμού του στο Τουίτερ ότι θα επέστρεφε για τον δέκατο έκτο κύκλο γράφοντας: "Δεν ήμουν σίγουρος αν θα μπορούσα να είμαι σε αυτόν τον κύκλο εξαιτίας άλλων υποχρεώσεων, αλλά βολεύει και μπορώ να κάνω και τα δύο. Ενθουσιασμένος". Ήταν χορευτικό ζευγάρι με την τραγουδίστρια της κάντρυ μουσικής και πρώην συμμετέχουσα στο *American Idol*, Κέλλυ Πίκλερ. Η Πίκλερ στέφθηκε πρωταθλήτρια του δέκατου έκτου κύκλου, με τον Ντέρεκ να κερδίζει για τέταρτη φορά το τρόπαιο και να είναι ο μόνος επαγγελματίας χορευτής ανά τον κόσμο που κατέχει τον τίτλο του πρωταθλητή τέσσερις φορές.

Στις 2 Αυγούστου 2013 ο Χαφ επιβεβαίωσε την επιστροφή του στο σόου για τον 17ο κύκλο σε μια συνέντευξή του με το Access Hollywood. Όλοι οι συμμετέχοντες του 17ου κύκλου ανακοινώθηκαν στις 4 Σεπτεμβρίου 2013 από την εκπομπή *Good Morning America*. Η καινούρια ντάμα του Χαφ είναι η Άμπερ Ράιλι, γνωστή για τον ρόλο της ως Μερσέντες από τη δημοφιλή σειρά *Glee*. Η Ράιλι στέφθηκε πρωταθλήτρια του δέκατου έβδομου κύκλου, επισημαίνοντας ιστορικά την πέμπτη νίκη του Χαφ καθώς και τον πρώτο και μόνο επαγγελματία χορευτή με πέντε νίκες.

Στις 4 Μαρτίου 2014, ανακοινώθηκε ότι η παραολυμπιονίκης αθλήτρια χιονοσανίδας Έιμι Πέρντι, θα ήταν η νέα ντάμα του Χαφ για τον 18ο κύκλο. Το ζευγάρι έφτασε μέχρι τον τελικό, όπου στις 20 Μαΐου, 2014, κατέλαβε τη δεύτερη θέση πίσω από την επίσης Ολυμπιονίκη Μέρυλ Ντέιβις και τον καβαλιέρο της, Μάκσιμ Τσμερκόφσκι.

Στις 13 Αυγούστου 2014, το ABC ανακοίνωσε ότι ο Χαφ θα επέστρεφε για τον 19ο κύκλο του σόου και τον Σεπτέμβριο ανακοινώθηκε ότι η ντάμα του θα ήταν η Μπέθανι Μότα, διάσημη προσωπικότητα από το YouTube.

##### Ρεκόρ στο show
Ο μέσος όρος του Χαφ στη σειρά είναι 26.75. Το Αργεντίνικο Τάνγκο της Τζοάνα Κρούπα και η *ένωση* Τάνγκο/Πάσο Ντόμπλε της Σιον Τζόνσον δεν συμπεριλαμβάνονται.

Είναι ο πρώτος και μοναδικός χορευτής που κέρδισε πέντε φορές καθώς και ο πρώτος που πέτυχε νίκες δύο φορές τη μία μετά την άλλη. Έχει πάρει 34 τέλεια σκορ (30) και 194 τέλεια δεκάρια καθ'όλους τους κύκλους (το τέλειο σκορ και τα δεκάρια της Τζόνσον που πήρε με τον Μπάλας δεν συμπεριλαμβάνονται).

Ο Χαφ είναι ο μόνος επαγγελματίας χορευτής του σόου που έχει κερδίσει όλες τις ομαδικές χορογραφίες στις οποίες συμμετείχε (12 στο σύνολο) καθ'όλους τους κύκλους. Όπως επίσης είναι και ο μόνος επαγγελματίας χορευτής που κατάφερε να κερδίσει τουλάχιστον ένα δεκάρι (10) μαζί με όλες τις ντάμες του.

Ο Χαφ είναι ο μόνος επαγγελματίας χορευτής που υπήρξε καλλιτεχνικός διευθυντής του *Macy's Stars of Dance* και έκανε τις χορογραφίες και για τις τρεις παραστάσεις κατά τον 18ο κύκλο του σόου.

Ο Χαφ κέρδισε τον διαγωνισμό "Design a Dance" του Macy's Stars of Dance για τον οποίο ψηφίζει το κοινό τέσσερις από τις οκτώ φορές (στους κύκλους 7, 8, 11 και 13 - μοιράστηκε τη νίκη για τον 8ο κύκλο).

Κρατάει το ρεκόρ των πιο πολλών κερδισμένων τέλειων σκορ (6 στο σύνολο) που κερδίθηκαν σε έναν κύκλο. Το ρεκόρ ισοφάρησε ο Μάκσιμ Τσμερκόφσκι στον 18ο κύκλο.

Ο Χαφ έχει προκριθεί στον τελικό του *Dancing with the Stars* εννέα φορές, έχοντας φτάσει μέχρι και τον ημιτελικό δώδεκα από τις δεκατέσσερις φορές που συμμετείχε στο σόου. Αναλογικά πολύ καλύτερη επίδοση από οποιονδήποτε άλλο επαγγελματία του σόου.

Ο Χαφ και η Ράιλι, η ντάμα του για τον 17ο κύκλο, έλαβαν 27 στην πρώτη τους διαγωνιστική εβδομάδα, όπου χόρεψαν Τσα τσα. Αυτή είναι η ψηλότερη βαθμολογία που δόθηκε ποτέ στην πρώτη εβδομάδα. Δόθηκε μόνο μία φορά στο παρελθόν στους Κρίστι Γιαμακούτσι και Μαρκ Μπάλας στον 6ο κύκλο όπου χόρεψαν Φοξ-τροτ. Αργότερα, στον 18ο κύκλο της σειράς, ο Τσάρλι Γουάιτ πήρε επίσης την ίδια βαθμολογία για τον πρώτου του χορό.
*Γρηγορότερο δεκάρι από οποιονδήποτε κριτή: δεύτερη εβδομάδα κατά τον δέκατο κύκλο με τη Νικόλ Σέρζινγκερ.
**Προηγουμένως δόθηκε στους Στέισι Κίμπλερ και Τόνι Ντοβολάνι κατά τον δεύτερο κύκλο και στους Τζόι Λόρανς και Έντιτα Σλιγουίνσκα κατά τον τρίτο κύκλο.
*Γρηγορότερο τέλειο σκορ: τρίτη εβδομάδα κατά τον δέκατο ένατο κύκλο με την Μπέθανι Μότα.
**Προηγουμένως δόθηκε στους Τζανέλ Πάρις και Βαλεντίν Τσμερκόφσκι που χόρεψαν νωρίτερα κατά την ίδια βραδιά.

##### Ντάμες

##### Ιστορικό Παρουσιάσεων
***Πέμπτος κύκλος**: ντάμα - Τζένι Γκαρθ: μέσος όρος - 25.7: θέση - 4η

***Έκτος κύκλος**: ντάμα - Σιάννον Ελίζαμπεθ: μέσος όρος - 24.5; θέση - 6η

***Έβδομος κύκλος**: ντάμα - Μπρουκ Μπερκ: μέσος όρος – 27.1: θέση - 1η

***Όγδοος κύκλος**: ντάμα - Λιλ Κιμ: μέσος όρος - 25.8: θέση - 5η

***Ένατος κύκλος**: ντάμα - Τζοάνα Κρούπα: μέσος όρος - 25.5: θέση - 4η

***Δέκατος κύκλος**: ντάμα - Νικόλ Σέρζινγκερ: μέσος όρος -27.5: θέση - 1η

***Ενδέκατος κύκλος**: ντάμα - Τζένιφερ Γκρέυ: μέσος όρος - 27.2: θέση - 1η

***Δέκατος τρίτος κύκλος**: ντάμα - Ρίκι Λέικ: Μέσος όρος - 26.7: Θέση - 3η

***Δέκατος τέταρτος κύκλος**: ντάμα - Μαρία Μενούνος: μέσος όρος - 26.8: Θέση - 4η

***Δέκατος πέμπτος κύκλος**: ντάμα - Σιον Τζόνσον: μέσος όρος - 27.9: Θέση - 2η

***Δέκατος έκτος κύκλος**: ντάμα - Κέλλι Πίκλερ: μέσος όρος - 27.4: θέση - 1η

***Δέκατος έβδομος κύκλος**: ντάμα - Άμπερ Ράιλι: μέσος όρος 27,8 : θέση 1η 

***Δέκατος όγδοος κύκλος**: ντάμα - Έιμι Πέρντι: μέσος όρος 27.9 : θέση 2η 

***Δέκατος ένατος κύκλος**: ντάμα - Μπέθανι Μότα: μέσος όρος 36.6 : θέση 4η 

### Υποκριτική
Ο Χαφ πρωταγωνίστησε το 2006 ως Ρεν στην αυθεντική παραγωγή του μιούζικαλ *Footloose* (Φουτλούς) στο Novelo Theatre in London's West End (ελεύθερη μετάφραση: Θέατρο Νοβέλο στο Δυτικό άκρο του Λονδίνου), καθώς επίσης και στην εθνική περιοδεία στο Ηνωμένο Βασίλειο που έγινε την ίδια χρονιά. Η συμμετοχή του στο μιούζικαλ του χάρισε την υποψηφιότητα *Στιούαρτ Φίλιπς: Πρωτοεμφανιζόμενος της Χρονιάς* στα βραβεία Whatsonstage.com Theatregoers' Choice Awards. Ο Χαφ έκανε το ντεμπούτο του στο Μπρόντγουεϊ στις 8 Ιανουαρίου 2010, πρωταγωνιστώντας μαζί με την Κιμ Τζόνσον και τη Μαίρη Μέρφι στο *Burn the Floor* (Κάψε το πάτωμα) στις τέσσερις τελευταίες παραστάσεις της σεζόν.

Άλλες θεατρικές του εμφανίσεις περιλαμβάνουν τον πρωταγωνιστικό ρόλο στο *Jesus Christ Superstar* στο θέατρο Millfield Theatre και συμμετοχή στο μιούσικαλ *Chitty Chitty Bang Bang* στο London Palladium.

Ο Χαφ έκανε δύο εμφανίσεις κάμεο σε ταινίες. Η πρώτη ήταν το 2001 στην ταινία *[[Ο Χάρι Πότερ και η Φιλοσοφική Λίθος (ταινία)|Ο Χάρι Πότερ και η Φιλοσοφική Λίθος]]* και η δεύτερη το 2012 στην ταινία *Rock of Ages*, όπου τον πρωταγωνιστικό γυναικείο ρόλο είχε η αδελφή του Τζουλιάν. Το 2011, ο Χαφ έκανε διάλειμμα από το σόου *Dancing with the Stars* για έναν κύκλο για να πρωταγωνιστήσει στην πρώτη του ταινία, *Make Your Move*, η οποία έκανε πρεμιέρα στις 31 Μαρτίου 2014 στο Λος Άντζελες.

Στις 25 Απριλίου 2011, ο Χαφ εμφανίστηκε ως γκεστ στη σειρά του ABC *Better with You* ως δάσκαλος χορού. Στις 14 Αυγούστου 2014, ανακοινώθηκε ότι ο Χαφ θα συμμετείχε στη σειρά του ABC *Nashville* για έναν αριθμό επεισοδίων ως Νώε Γουέστ.

Στις 13 Ιανουαρίου 2015 ανακοινώθηκε ότι ο Χαφ πήρε τον πρωταγωνιστικό ρόλο στην παράσταση του Μπρόντγουεΐ *New York Spring Spectacular*, η οποία θα ανεβεί στο Radio City Music Hall. Εξαιτίας αυτής της δουλειάς, ο Χαφ δεν θα επιστρέψει στο *Dancing with the Stars* για την εικοστή επέτειό του. Ο Χαφ δήλωσε: "*Είμαι εκστασιασμένος με το γεγονός ότι θα μπορέσω να ξεδιπλώσω το πάθος μου για την υποκριτική στη μεγάλη σκηνή του Radio City Music Hall στην παράσταση New York Spring Spectacular. Το να παίξω στο Radio City Music Hall σε μια παράσταση που γιορτάζει τα πάντα για τα οποία λατρεύεται η Νέα Υόρκη είναι ένα όνειρο για μένα. Ανυπομονώ να δείξω στους θαυμαστές αυτή την παραγωγή...θα είναι κάτι στο οποίο δεν με έχουν ξαναδεί στο παρελθόν.*"

### Διάφορα
Ήταν ιδρυτικό στέλεχος της μουσικής μπάντας *Μπάλας Χαφ Μπαντ* - *Ballas Hough Band* (προηγουμένως γνωστή ως *Όλμοστ Έιμι* - *Almost Amy*), όπου μοιραζόταν τη θέση του κυρίως ερμηνευτή με τον Μαρκ Μπάλας, έπαιζε κιθάρα και έγραψε τραγούδια για το ομότιτλο πρώτο δίσκο της μπάντας, που κυκλοφόρησε από τη δισκογραφική εταιρεία *Χόλυγουντ Ρέκορτς* (Hollywood Records) τον Μάρτιο του 2009.

Ο Χαφ σκηνοθέτησε το μουσικό βίντεο κλιπ του Μαρκ Μπάλας για το τραγούδι του "Get My Name" το οποίο κυκλοφόρησε στις 14 Μαΐου 2014 από το MTV.

Το πρώτο βιβλίο του Χαφ με τίτλο *Taking the Lead: Lessons from a Life in Motion* (Ελεύθερη μετάφραση: Παίρνοντας τα ηνία: Μαθήματα από μια ζωή σε κίνηση) κυκλοφόρησε στις 5 Αυγούστου 2014 και κατάφερε να μπει στη λίστα ευπώλητων βιβλίων των New York Times στις 24 Αυγούστου 2014.

Μαζί με τον Μπάλας, ο Χαφ αγόρασε ένα σπίτι με σκοπό να το ανακαινίσουν και να το πουλήσουν για κέρδος. Η διαδικασία της ανακαίνισης θα μεταδοθεί ως σειρά τεσσάρων επεισοδίων από το κανάλι HGTV και θα έχει τον τίτλο *Mark & Derek's Excellent Flip*. Η σειρά είναι προγραμματισμένη να μεταδοθεί στις αρχές του 2015.

## Προσωπική ζωή
Ο Χαφ ήταν σε σχέση με την Ίντια ντε Μποφορτ από το 2000 μέχρι το 2008. Το 2008, ξεκίνησε σχέση με την ηθοποιό/μοντέλο Σάννον Ελίζαμπεθ, την οποία γνώρισε κατά τη διάρκεια του έκτου κύκλου του Dancing with the stars όπου και ήταν η ντάμα του για τον συγκεκριμένο κύκλο. Η σχέση τους κράτησε μέχρι τον Αύγουστο του 2009. Μεταγενέστερες σχέσεις του περιλαμβάνουν την τραγουδίστρια Σέριλ Κόουλ (2010-2011) και την ηθοποιό της τηλεοπτικής σειράς *[[The Vampire Diaries]]*, Νίνα Ντόμπρεβ (2013).

Ο Χαφ αγαπάει τα ζώα και εντοπίζεται συχνά να κάνει βόλτες μαζί με τον υιοθετημένο του σκύλο Ρόμι.

Στις 22 Φεβρουαρίου 2014, ο Χαφ έλαβε μέρος στην εκδήλωση "Bust a Move" για την υγεία του μαστού η οποία πραγματοποιήθηκε στην Οττάβα του Καναδά, όπου ηγήθηκε ένα πρόγραμμα γυμναστικής. Κατά τη διάρκεια της εκδήλωσης, $1.048.258,60 μαζεύτηκαν για τον καρκίνο του μαστού.

## Φιλμογραφία
### Ταινίες

### Τηλεόραση

### Θέατρο

### Μουσικά βίντεο κλιπ

## Βραβεία και τιμητικές διακρίσεις
Ο Χαφ έχει κερδίσει ένα βραβείο Έμμυ για Καλύτερη Χορογραφία και ήταν συνολικά έξι φορές υποψήφιος για τη δουλειά του στο show, Dancing with the stars.

Στις 10 Απριλίου 2014, ο Χαφ και η αδελφή του Τζουλιάν τιμήθηκαν από το Νοσοκομείο Παίδων Μάτελ του UCLA με το βραβείο Kaleidoscope κατα τη διεξαγωγή του δεύτερου ετήσιου γκαλά τους. Το βραβείο Kaleidoscope δίνεται σε άτομα που ανήκουν στον χώρο της διασκέδασης και προσφέρουν χαρά και γέλιο στις ζωές παιδιών μέσω των επαγγελματικών τους επιτυχιών και της προσωπικής τους προσφοράς.

Στις 17 Οκτωβρίου 2014, το Δίκτυο Διαπαιδαγώγησης Ομοφυλοφίλων και Ετεροφυλόφιλων (GLSEN) θα τιμήσει τον Χαφ με το βραβείο Έμπνευσης επισημαίνοντας στην ανακοίνωσή τους: "Το νέο βιβλίο του Χαφ, *Taking the Lead: Lessons From a Life in Motion*, είναι η επιτομή της δέσμευσης του GLSEN στο να αφηγείται ιστορίες και να εξυπηρετεί ως υπόδειγμα της ισχυρής ηθικής για εργασία, της αφοσίωσης και του πνεύματος της επιμονής. Το θάρρος του να μιλά εναντίον του εκφοβισμού μέσα από τον φακό της προσωπικής του εμπειρίας τον έχει τοποθετήσει ως έναν ανεκτίμητο συνήγορο και σύμμαχο της νεολαίας".

## Παραπομπές


Κατηγορία:Αμερικανοί χορευτές
Κατηγορία:Αμερικανοί τραγουδιστές
Κατηγορία:Αμερικανοί ηθοποιοί κινηματογράφου
Κατηγορία:Αμερικανοί ηθοποιοί τηλεόρασης